b'\n_START_ARTICLE_\nDu\xc5\xa1ilec poka\n_START_PARAGRAPH_\nDu\xc5\xa1ilec poka je dodatek strelnemu oro\xc5\xbeju, ki zmanj\xc5\xa1a pok in po navadi tudi blisk iz cevi ob strelu. Du\xc5\xa1ilci poka ve\xc4\x8dinoma delujejo na principu po\xc4\x8dasnega kontroliranega raztezanja smodni\xc5\xa1kih plinov, kar zni\xc5\xbea jakost poka in zvok predruga\xc4\x8di tako, da ni sli\xc5\xa1ati kot strel. _NEWLINE_Prvi patenti za du\xc5\xa1ilce oro\xc5\xbeja so se pojavili \xc5\xbee na za\xc4\x8detku 20. stoletja, vzporedno z njimi pa so se razvili prvi glu\xc5\xa1niki za motorje z notranjim izgorevanjem, ki delujejo na podobnem principu. Du\xc5\xa1ilci poka so bolj raz\xc5\xa1irjeni postali \xc5\xa1ele pred II. svetovno vojno, ko so jih mno\xc5\xbei\xc4\x8dno uporabljali tajni agenti in saboterji. Danes se oro\xc5\xbeja z du\xc5\xa1ilci poka najve\xc4\x8d uporabljajo v specialnih silah, ponekod pa je dovoljena uporaba tudi za lov in \xc5\xa1portno strelstvo, predvsem v primeru, kjer je pok mote\xc4\x8d. V ve\xc4\x8dini dr\xc5\xbeav pa sta njihova posest in uporaba strogo regulirani, marsikje pa so prepovedani.'